VALSTYBINĖ TERITORIJŲ PLANAVIMO IR STATYBOS INSPEKCIJA PRIE APLINKOS MINISTERIJOS Biudžetinė įstaiga, A. Vienuolio g. 8, LT-01104 Vilnius, tel. (8 5) 272 2748, faks. (8 5) 272 3620, el. p. info@vtpsi.lt, http://www.vtpsi.lrv.lt. Duomenys kaupiami ir saugomi Juridinių asmenų registre, kodas 288600210
Lietuvos Respublikos aplinkos ministerijai	2022-12-	Nr.	2D-

Į 2022-11-18	Nr.	D8(E)-5940

DĖL LIETUVOS RESPUBLIKOS APLINKOS MINISTRO 2016 M. GRUODŽIO 12 D. ĮSAKYMO NR. D1-878 „DĖL STATYBOS TECHNINIO REGLAMENTO STR 1.05.01:2017 „STATYBĄ LEIDŽIANTYS DOKUMENTAI. STATYBOS UŽBAIGIMAS. NEBAIGTO STATINIO REGISTRAVIMAS IR PERLEIDIMAS. STATYBOS SUSTABDYMAS. SAVAVALIŠKOS STATYBOS PADARINIŲ ŠALINIMAS. STATYBOS PAGAL NETEISĖTAI IŠDUOTĄ STATYBĄ LEIDŽIANTĮ DOKUMENTĄ PADARINIŲ ŠALINIMAS“ PATVIRTINIMO“ PAKEITIMO

Valstybinė teritorijų planavimo ir statybos inspekcija prie Aplinkos ministerijos (toliau – Inspekcija) išnagrinėjo kartu su Lietuvos Respublikos aplinkos ministerijos 2022 m. lapkričio 18 d. raštu Nr. D8(E)-5940 „Dėl Lietuvos Respublikos aplinkos ministro 2016 m. gruodžio 12 d. įsakymo Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ pakeitimo“ pateiktą derinti Lietuvos Respublikos aplinkos ministro įsakymo „Dėl Lietuvos Respublikos aplinkos ministro 2016 m. gruodžio 12 d. įsakymo Nr. D1-878 „Dėl statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ patvirtinimo“ pakeitimo“ projektą (toliau – Įsakymo projektas).

Inspekcija pagal kompetenciją teikia pasiūlymus ir pastabas dėl Įsakymo projekto.

1. Lietuvos Respublikos teisėkūros pagrindų įstatymo 20 straipsnio 4 d. nustatyta, kad „Teisės aktai, keičiantys ar nustatantys naują ūkio subjektų veiklos ar jos priežiūros teisinį reguliavimą, paprastai įsigalioja gegužės 1 dieną arba lapkričio 1 dieną, tačiau visais atvejais ne anksčiau kaip po trijų mėnesių nuo jų oficialaus paskelbimo dienos. Ši nuostata netaikoma, kai teisinis reguliavimas nustatomas arba keičiamas pagal Europos Sąjungos teisės aktuose nustatytus įpareigojimus, Lietuvos Respublikos tarptautinių sutarčių reikalavimus, taip pat kai nustatomas ūkio subjektams palankesnis teisinis reguliavimas.“ Prašome įvertini šią nuostatą ir patikslinti įsakymo įsigaliojimo terminą, papildomai suteikiant teisinių santykių dalyviams pasiruošti reguliavimo pokyčiams.

Be to, Įsakymo projekte numatyti pakeitimai susiję su Lietuvos Respublikos statybos leidimų ir statybos valstybinės priežiūros informacinės sistemos „Infostatyba“ modifikavimais, kuriems atlikti reikia laiko, todėl įsakymo pakeitimo įsigaliojimas turi būti atidėtas. Pagal Įsakymo projekto turinį, pakeitimus sistemoje įmanoma atlikti ne anksčiau 2023 metų gegužės 1 d.

2. Taip pat atkeiptinas dėmesys, kad dalis Projekto nuostatų paremtos įstatymų pakeitimų projektais, kurie dar nėra priimti. Atkreiptinas dėmesys, kad Teritorijų planavimo ir statybos valstybinės priežiūros įstatymo pakeitimo projektas Nr. XIVP-2129 šiuo metu yra nepriimtas, būtent šiuo projektu numatoma tikslinti statybos užbaigimo akto išdavimo procedūras (2 straipsniu numatoma tikslinti įstatymo 16 straipsnio nuostatas). Jūsų pateiktame derinti Įsakymo projekte dalis nuostatų paremtos dar nepakeisto įstatymo pagrindu, todėl manome, kad jis negali būti priimtas, kiek tai neatitinka šiuo metu galiojančio Teritorijų planavimo ir statybos valstybinės priežiūros įstatymo, t. y. pirmiausiai turėtų būti priimtas įstatymo pakeitimo projektas arba atitinkamai tikslinamos Įsakymo projekto nuostatos.

3. Taip pat manome, kad Įsakymo projekte turi būti numatytos pereinamojo laikotarpio teisės normos, t. y. apibrėžta, kokia tvarka toliau vyks procedūros, pradėtos iki statybos techninio reglamento STR 1.05.01:2017 „Statybą leidžiantys dokumentai. Statybos užbaigimas. Nebaigto statinio registravimas ir perleidimas. Statybos sustabdymas. Savavališkos statybos padarinių šalinimas. Statybos pagal neteisėtai išduotą statybą leidžiantį dokumentą padarinių šalinimas“ (toliau – STR 1.05.01:2017) pakeitimų įsigaliojimo, šias nuostatas prašome suderinti su Inspekcija, kadangi turi būti įvertintos ir informacinių sistemų veikimo ypatybės.

4. Pažymėtina, kad aplinkos ministro 2021 m. spalio 29 d. įsakymu Nr. D1-636 numatyta, kad šio įsakymo 1.11, 1.28, 1.30, 1.36, 1.39 papunkčiai įsigalioja 2023 m. sausio 1 d. Jei Aplinkos ministerija nespės patvirtinti vektorinių duomenų specifikacijos, reikia atidėti aukščiau nurodytų papunkčių įsigaliojimą vėlesniam laikui, kuris sutaptų su specifikacijos įsigaliojimo data. Be to, dėl 2021 m. spalio 29 d. įsakymu Nr. D1-636 priimtų STR 1.05.01:2017 pakeitimų, kurių įsigaliojimas įvyks 2023 m. sausio 1 d., Įsakymo projekte yra numeracijos ir logikos netikslumų, prašome juos peržiūrėti ir suderinti Įsakymo projekto nuostatas su jau priimtais, bet dar neįsigaliojusiais STR 1.05.01:2017 pakeitimais, pvz., 2021 m. spalio 29 d. įsakymo Nr. D1-636 1.36 papunktis STR 1.05.01:2017 papildo 93.21 papunkčiu, tačiau šiuo metu STR 1.05.01:2017 93 punktas turi tik 15 papunkčių, o Projektu numatoma papildyti iki 93.18 papunkčio; 2021 m. spalio 29 d. įsakymo Nr. D1-636 1.39 papunktis STR 1.05.01:2017 papildo 94.6 papunkčiu, tačiau šiuo metu galiojantis STR 1.05.01:2017 94.6 papunktis reglamentuoja kitus aspektus ir neatitinka pagal turinį.

5. Projektu keičiant STR 1.05.01:2017, siūlome įvertinti ir šios normos atitiktį Statybos įstatymui: „522. Statytoju netampama, jei statinio statytojas (-ai) (užsakovas (-ai)) ar jų dalis pasikeitė, kai perleidžiamas butas ar kita patalpa (jų dalis) nebaigtame statyti pastate ir (ar) šiam pastatui aptarnauti skirto inžinerinio statinio dalis, nebent perleidėjas ir įgijėjas yra raštu susitarę kitaip.“ Praktikoje kyla situacijų, kai šios normos įgyvendinimas yra neįmanomas, be to, į šią normą dėmesį atkreipė ir valstybės įmonė Registrų centras. Statybos įstatymo 3 straipsnyje viena iš sąlygų statytojo teisės įgyvendinimui yra žemės sklypo, statinio valdymas. Tuo atveju, jei nepabaigus statybos darbų perleidžiamas žemės sklypas ar / ir visos pastato patalpos, ankstesnis statytojas negalėtų įgyvendinti statytojo teisių, o STR 1.05.01:2017 522 punkto nuostatos tokiais atvejais taikymas prieštarautų Statybos įstatymui, asmuo, perleidęs butus ar kitas patalpas negalėtų vykdyti statybos užbaigimo procedūrų, todėl prašome tikslinti STR 1.05.01:2017 522 punkto nuostatas arba šio punkto apskritai atsisakyti, kadangi statytojo teisių įgyvendinimas priklauso nuo papildomų sąlygų, kurios iš esmės yra privataus sutartinio pobūdžio.

6. Taip pat atliekant pakeitimus prašome pripažinti netekusiu galios STR 1.05.01:2017 137.1.1 papunktį, kuriame nurodoma, kad nesilaikant reikalavimo sustabdyti darbus „atsakingam asmeniui Lietuvos Respublikos administracinių nusižengimų kodekso [8.2] ir Statybos įstatymo [8.3] nustatytais atvejais ir tvarka surašomas administracinio nusižengimo protokolas arba Statybos įstatymo pažeidimo protokolas;“. Pažymėtina, kad privalomasis nurodymas nevykdyti statybos darbų pagal Teritorijų planavimo ir statybos valstybinės priežiūros įstatymo 13 straipsnio nuostatas yra vykdomasis dokumentas, perduodamas antstoliui, už jo nevykdymą baudos skiriamos Civilinio proceso kodekso 771 straipsnio 6 dalies pagrindu, todėl papildomai ir administracinės atsakomybės taikymas teismuose traktuojamas kaip dvigubas baudimas.

7. Siūlome papildyti STR 1.05.01:2017 15 punktą jį išdėstant taip: „15. Paskelbus statinio projektą privalančius patikrinti subjektus, per IS „Infostatyba“ kiekvienam subjektui automatiškai el. paštu siunčiamas pranešimas apie prievolę patikrinti statinio projektą. Gavęs šį pranešimą, subjektas ne vėliau kaip per 2 darbo dienas paskelbia IS „Infostatyba“, kas konkrečiai tikrins šį statinio projektą. Statinio projektas tikrinamas per Statybos įstatymo [8.3] 27 straipsnio 12 dalyje nurodytus terminus. Praėjus pusei statinio projektui tikrinti skirto termino, likus 3 darbo dienoms, paskutinę termino darbo dieną ir kiekvieną dieną pasibaigus projekto tikrinimo terminui, jeigu nepriimtas joks sprendimas. IS „Infostatyba“ išsiunčia automatinį priminimą patikrinti statinio projektą tai atlikti paskirtam specialistui ir jo vadovui (padalinio vadovui).

8. STR 1.05.01:2017 61.9 papunktį išdėstyti taip:

„61.9. statinio statybos rangovo atliktų statybos darbų perdavimo statytojui (-ams) (užsakovui) aktas (-ai);“.

9. STR 1.05.01:2017 61.12 papunktį išdėstyti taip:

„61.12. kai užbaigiama naujų statinių statyba, – statinio (-ių) techninis pasas (techninės apskaitos kortelė) ar pastato (-ų) techninis-energetinis pasas. Jei buvo pildomas elektroninis statinio techninis pasas (techninės apskaitos kortelė) arba elektroninis pastato techninis-energetinis pasas, jis turi būti pateikiamas kaip vienas oficialusis elektroninis dokumentas, pasirašytas kvalifikuotu elektroniniu parašu [8.44];“.

10. STR 1.05.01:2017 61.22 papunktį išdėstyti taip:

„61.22. statinio (jo dalies) ekspertizės aktas, įrodantis statinio (jo dalies) atitiktį Statybos įstatymo [8.3] 4 straipsnyje nurodytiems esminiams statinių reikalavimams, arba statytojo pažyma dėl atsakomybės už statinio atitiktį šiems reikalavimams, kurios rekvizitai patvirtinti Inspekcijos viršininko įsakymu, – gali būti pateikiami kaip alternatyvos 61.12 61.14 papunktyje ir o Reglamento 10 priedo 2, 3 2.1, 2.2 papunktyje (išskyrus statinio inžinerinių sistemų bei inžinerinių tinklų apžiūros ir išbandymo aktus) nurodytiems dokumentams; šios alternatyvos galimos, jei statyba pradėta ne vėliau kaip 2011 m. lapkričio 20 d. arba jei įteisinama savavališka statyba, arba statybos rangovas yra bankrutavęs (ar paskelbtas jo bankrotas); kitais atvejais kaip alternatyva 61.14 papunktyje ir Reglamento 10 priedo 2.1, 2.2 papunktyje nurodytiems dokumentams gali būti pateikiamas tik statinio (jo dalies) ekspertizės aktas, įrodantis statinio (jo dalies) atitiktį Statybos įstatymo [8.3] 4 straipsnyje nurodytiems esminiams statinių reikalavimams;“.

11. STR 1.05.01:2017 66 punktą išdėstyti taip:

„66. Gavęs informaciją apie visų subjektų, kurie vadovaujantis Reglamento 9 priedu turi dalyvauti statybos užbaigimo procedūrose, komisijos narius arba paraiškų atmetimą, komisijos pirmininkas sprendžia dėl komisijos darbo pradžios, pažymėdamas ją IS „Infostatyba“:

66.1. jei komisijos pirmininkui kyla pagrįstų abejonių dėl paraiškos atmetimo pagrįstumo, jis nedelsdamas kreipiasi į atitinkamą subjektą, kuris privalo motyvuotą išvadą pateikti ne vėliau kaip per 3 darbo dienas nuo paklausimo gavimo dienos. Jei subjektas nurodo, kad paraiška atmesta nepagrįstai, komisijos pirmininkas išsiunčia šiam subjektui naują paraišką skirti komisijos narį (-ius), kuri nagrinėjama Reglamento 65 punkte nustatyta tvarka;

66.2. Reglamento 66.1 papunktyje nustatyta tvarka gavus subjekto atsakymą, kad paraiška atmesta pagrįstai, arba kai visi subjektai po paraiškų išsiuntimo jiems paskyrė komisijos narius per IS „Infostatyba“, komisijos pirmininkas ne vėliau kaip per 2 darbo dienas nuo tos dienos, kurią paskutinis iš subjektų paskyrė savo komisijos narį (-us) arba subjektas informavo, kad paraiška atmesta pagrįstai, IS „Infostatyba“ pažymi komisijos darbo pradžios datą, kuri turi būti ne vėlesnė kaip po 2 darbo dienų nuo pažymėjimo momento. IS „Infostatyba“ komisijos nariams automatiškai paskiriama užduotis pasirašyti aktą.“.

12. STR 1.05.01:2017 661.1 papunktį išdėstyti taip:

„661.1. paskirtam komisijos nariui dėl objektyvių priežasčių negalint atlikti paskirtų funkcijų, jį paskyręs subjektas (darbuotojas) iki komisijos paskutinės darbo dienos pabaigos IS „Infostatyba“ gali pakeisti jį kitu (-ais) komisijos nariu (-iais);“.

13. Pakeisti STR 1.05.01:2017 93.12 papunktį ir jį išdėstyti taip:

„93.12. statybos proceso dalyvių privalomuosius draudimus patvirtinančių dokumentų kopijos, tai statinio statybos techninio prižiūrėtojo civilinės atsakomybės, statinio statybos, rekonstravimo, remonto, atnaujinimo (modernizavimo), griovimo ir kultūros paveldo statinio tvarkomųjų statybos darbų ir civilinės atsakomybės (jei statybos darbai pradėti nuo 2016 m. gruodžio 31 d., jei statybos darbai pradėti iki 2016 m. gruodžio 31 d. – rangovo civilinės atsakomybės) privalomųjų draudimo liudijimų (polisų), atitinkančių Lietuvos Respublikos teisės aktus, kopijos (jei privalu draustis pagal Statybos įstatymą [8.3]). Kartu su šių privalomųjų draudimų kopijomis privalomai turi būti pateikiamos jų apmokėjimą įrodančių dokumentų kopijos. Kaip alternatyva šiame papunktyje nurodytiems dokumentams gali būti pateikti Reglamento 10 priedo 2.14 61.22 papunktyje nurodyti dokumentai;“.

14. Įsakymo projektu keičiamas STR 1.05.01:2017 61 punktas, kurio papunkčiuose nurodyti bendruoju atveju su prašymu išduoti užbaigimo aktą teikiami dokumentai. Pažymime, kad Įsakymo projektu numatoma ženkliai padidinti su prašymu išduoti užbaigimo aktą pateikiamų dokumentų kiekį (šiuo metu 61 punktas turi 13 papunkčių, Įsakymo projektu nustatoma 27 papunkčiai). STR 1.05.01:2017 62.3 papunktyje nustatyta, kad užregistravus prašymą, padalinio įgaliotas pareigūnas ne vėliau kaip per 3 darbo dienas patikrina ar su prašymu pateikti visi privalomi pateikti dokumentai. Atsižvelgiant į STR 1.05.01:2017 61 punkto pakeitimus ir 62.3 papunkčio reikalavimus Inspekcijos įgaliotam pareigūnui ženklai padidėja patikrinimo apimtys, todėl siūloma nustatyti ilgesnį 5 d. d. prašymo tikrinimo terminą.

15. Dėl Įsakymo projektu keičiamo STR 1.05.01:2017 18 punkto.

Pažymime, kad Įsakymo projekte keičiamas STR 1.05.01:2017 18 punktas nėra dėstomas atskiru Įsakymo projekto punktu (turėtų būti Įsakymo projekto 4 punktas), o dėstomas Įsakymo projekto 3 punkte, kartu su STR 1.05.01:2017 15 punkto pakeitimu. Atitinkamai keisis viso Įsakymo projekto punktų numeriai.

Įsakymo projektu siūloma keisti STR 1.05.01:2017 18 punktą:

„18. Per nustatytą statinio projekto patikrinimo terminą subjektui nepateikus savo sprendimo (pritarimo ar nepritarimo), laikoma, kad statinio projektui subjektas pritarė. Jei per Statybos įstatymo [8.3] 27 straipsnio 12 dalyje nurodytus terminus statybą leidžiantis dokumentas dar neišduotas, subjektas (nepažeisdamas Statybos įstatymo [8.3] 27 straipsnio 12 ir 13 dalyje nustatytų terminų) gali pakeisti savo sprendimą pritarti ar nepritarti statinio projektui ir tai, nurodydamas priežastis, turi pažymėti IS „Infostatyba“.

Siūlome įsakymo 18 punktą dėstyti taip:

„18. Jei Statybos įstatymo 27 straipsnio 13 dalyje nustatyta tvarka statybą leidžiantis dokumentas dar neišduotas, subjektas gali pakeisti savo sprendimą pritarti ar nepritarti statinio projektui ir tai, nurodydamas priežastis, turi pažymėti IS „Infostatyba“.

Pažymime, kad Statybos įstatymo 27 straipsnio 13 dalyje nustatyta, kad šio straipsnio 1 dalies 1–7 punktuose nurodyti statybą leidžiantys dokumentai išduodami savivaldybės administracijos valstybės tarnautojui statybą leidžiančių dokumentų duomenis per 3 darbo dienas praėjus nustatytam statinio projekto patikrinimo terminui registruojant ir šio straipsnio 151 dalyje nurodytus jų duomenis (dokumentus) paskelbiant Lietuvos Respublikos statybos leidimų ir statybos valstybinės priežiūros informacinėje sistemoje „Infostatyba“, jeigu per statinio projektui patikrinti nustatytą terminą negauta statinio projektą turėjusių patikrinti subjektų nepritarimų statinio projektui, arba anksčiau, jeigu gauti visų statinio projektą turėjusių patikrinti subjektų pritarimai statinio projektui. Gavus nepritarimą (nepritarimų) ir (ar) kai valstybinės žemės nuomos sutartyje nėra nuostatų, suteikiančių galimybę valstybinėje žemėje statyti ir (ar) rekonstruoti statinius, ir (ar) nuomininkui nesumokėjus į valstybės biudžetą atlyginimo už teisę statyti valstybinėje žemėje, kai toks mokėjimas privalomas vadovaujantis Žemės įstatymo 91 straipsnio 3, 4 ir 5 dalimis, statybą leidžiantis dokumentas neišduodamas ir statytojas apie tai per 3 darbo dienas praėjus statinio projekto patikrinimo terminui per Lietuvos Respublikos statybos leidimų ir statybos valstybinės priežiūros informacinę sistemą „Infostatyba“ informuojamas nurodant neišdavimo priežastis ir pateikiant nepritarimo (nepritarimų) kopiją (kopijas).

Statybos įstatymo 27 straipsnio 13 dalyje nustatyti tik du atvejai, kada statybą leidžiantys dokumentai neišduodami praėjus nustatytam statinio projekto patikrinimo terminui: gavus nepritarimą (nepritarimų) arba kai valstybinės žemės nuomos sutartyje nėra nuostatų, suteikiančių galimybę valstybinėje žemėje statyti ir (ar) rekonstruoti statinius, ir (ar) nuomininkui nesumokėjus į valstybės biudžetą atlyginimo už teisę statyti valstybinėje žemėje, kai toks mokėjimas privalomas vadovaujantis Žemės įstatymo 91 straipsnio 3, 4 ir 5 dalimis. Kitais atvejais savivaldybės administracijos valstybės tarnautojas statybą leidžiančių dokumentų duomenis per 3 darbo dienas praėjus nustatytam statinio projekto patikrinimo terminui registruoja IS „Infostatyba“.

Manome, kad Įsakymo projektu siūlomos keisti STR 1.05.01:2017 18 punkto nuostatos (atsisakant automatinio pritarimo statinio projektui) prieštarauja Statybos įstatymo 27 straipsnio 13 daliai.

Viršininkė	Eglė Kuklierienė

R. Druktenis, tel. +370 613 78465, el. p. r.druktenis@vtpsi.lt